Toshkentda yilning eng yaxshi ixtirosi aniqlandi

Toshkentda eng yaxshi intellektual mulk ob’ekti an’anaviy tanlovining “Yangi intellekt – 2013” g‘oliblarini mukofotlash marosimi bo‘lib o‘tdi, deya xabar bermoqda O‘zA.

Unda avval tanlov komissiyasi tomonidan, so‘ng onlayn ovoz berish orqali tanlab olingan ixtirolar mualliflari turli yo‘nalishlar bo‘yicha taqdirlandi.
“Fan va taraqqiyot” unitar korxonasi, Olmaliq kon-metallurgiya kombinati va “Kompozit” ilmiy-texnik markazi hamkorligida ishlab chiqilgan hamda ishlab chiqarishga joriy etilgan yallig‘ pechlarida sulfidli mis konsentratlarini eritishning yangi uslubi 2013-yildagi eng yaxshi ixtiro deb topildi.
Abu Rayhon Beruniy nomidagi Toshkent davlat texnika universiteti olimlari tomonidan ishlab chiqilgan metallarning ishqalanish darajasini aniqlash uchun ishlatiladigan diskli tribometr eng foydali model; “Sovplastital” ochiq aksiyadorlik jamiyatining dasturxon tuzatish uchun idishlar to‘plami o‘z yo‘nalishida eng yaxshi sanoat namunasi deb e’tirof etildi.

“Eng yaxshi dasturiy mahsulot” yo‘nalishida poytaxtimizdagi “Tetrasoft” ilmiy-ishlab chiqarish firmasining milliy bojxona qonunchiligi buzilishi haqidagi axborotni ro‘yxatga olish va saqlash uchun avtomatlashtirilgan axborot tizimi birinchi o‘ringa munosib ko‘rildi.
Tanlov g‘oliblariga diplom va pul mukofotlari topshirildi.
Ta’kidlash joiz, mamlakatimizdagi Intellektual mulk agentligi intellektual mulkni huquqiy himoya qilish, ixtirochilarni rag‘batlantirish va innovatsiya faoliyatini rivojlantirish bilan shug‘ullanadi. Agentlikning ma’lum qilishicha, so‘nggi uch yilda yuridik va jismoniy shaxslarga ixtirolar, foydali modellar va sanoat namunalari uchun 6,3 mingdan ortiq patent berilgan.
Foto © O‘zA